竹阵图
毛南翰 (Yuan)
坡翁胸次何磥砢，杂遝千矛攒万笴。一生长为竹写神，落纸筼筜森可把。青云纠纠晓相压，苍雪纷纷昼仍堕。长鎗磨戛飐绿沉，细甲钩连纽青锁。此幅分明作阵图，左右中坚皆勇果。正如绛侯剪诸吕，麾下健儿齐袒左。又如赤壁走阿瞒，一炬怒鏖黄盖火。囊沙壅水待半渡，摩垒斩关知彼我。此君意气有如许，讵可奔北降老可。金莲道人亦好事，远游爱鼓沧浪柁。斛珠不买青楼娼，博取归来云颇颇。敲门拄杖弃不用，砚几书屏邀对坐。客来无诗不与语，琢肾雕肝谁得罢。一朝去主芙蓉城，付与郎君重封裹。我来愧在作者后，品画题诗忘缕琐。周彝商鼎篆奇谲，赵璧随珠光璀瑳。摩挲病眼拂卷素，玉节金枝纷娿娜。雨中三日不出门，四客相看足如跛。就中两客程与陈，吐辞清新曾帖妥。回头动是三十霜，快读令人夷坎坷。长潘短李炳貂豹，紫岩汶阳嗔果裸。我诗乞与作衙官，掷笔乱峰青朵朵。